KOMISIJOS REGLAMENTAS (EB) Nr. 249/2006
2006 m. vasario 13 d.
iš dalies keičiantis Reglamentus (EB) Nr. 2430/1999, (EB) Nr. 937/2001, (EB) Nr. 1852/2003 ir (EB) Nr. 1463/2004 dėl leidimo naudoti tam tikrus kokciodiostatų grupei ir kitoms vaistinėms medžiagoms priskiriamus pašarų priedus sąlygų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 13 straipsnio 3 dalį,
kadangi:
(1)
Reglamento (EB) Nr. 1831/2003 13 straipsnio 3 dalyje numatyta galimybė leidimo turėtojui pateikti prašymą pakeisti leidimo naudoti priedus sąlygas.
(2)
Komisijos reglamentu (EB) Nr. 2430/1999 (2) buvo leista 10 metų naudoti vištų dedeklių pašaruose 6 g/kg hidrobromido halofuginono priedą („Stenorol“), priskiriamą kokciodiostatų grupei ir kitoms vaistinėms medžiagoms. Leidimas buvo susietas su asmeniu, atsakingu už priedo išleidimą į apyvartą.
(3)
Komisijos reglamentu (EB) Nr. 937/2001 (3) buvo leista 10 metų naudoti triušių pašaruose 120 g/kg natrio salinomicino priedą („Sacox 120“), priskiriamą kokciodiostatų grupei ir kitoms vaistinėms medžiagoms. Leidimas buvo susietas su asmeniu, atsakingu už priedo išleidimą į apyvartą.
(4)
Komisijos reglamentu (EB) Nr. 1852/2003 (4) buvo leista 10 metų naudoti viščiukų, iš kurių auginamos dedeklės, pašaruose 120 g/kg natrio salinomicino priedą („Sacox 120 microGranulate“), priskiriamą kokciodiostatų grupei ir kitoms vaistinėms medžiagoms. Leidimas buvo susietas su asmeniu, atsakingu už priedo išleidimą į apyvartą.
(5)
Komisijos reglamentu (EB) Nr. 1463/2004 (5) buvo leista 10 metų naudoti mėsinių viščiukų pašaruose 120 g/kg natrio salinomicino priedą („Sacox 120 microGranulate“), priskiriamą kokciodiostatų grupei ir kitoms vaistinėms medžiagoms. Leidimas buvo susietas su asmeniu, atsakingu už priedo išleidimą į apyvartą, ir juo pakeistas ankstesnis leidimas naudoti šį priedą, kuris nebuvo susietas su jokiu konkrečiu asmeniu.
(6)
Leidimo turėtojas „Hoechst Roussel Vet GmbH and Intervet International bv“ pagal Reglamento (EB) Nr. 1831/2003 13 straipsnio 3 dalį pateikė prašymus, kuriuose siūloma pakeisti už 2-5 konstatuojamosiose dalyse nurodytų priedų išleidimą į apyvartą atsakingo asmens pavardę (pavadinimą). Kartu su prašymu jie pateikė duomenis, įrodančius, kad šių priedų prekybos teisės nuo 2005 m. rugpjūčio 1 d. buvo perduotos „Huvepharma nv“.
(7)
Su asmeniu, atsakingu už priedo išleidimą į apyvartą, susieto leidimo perdavimas kitam asmeniui yra pagrįstas tik administracine procedūra, todėl nėra būtinybės iš naujo įvertinti šiuos priedus. Apie šį prašymą pranešta Europos maisto saugos tarnybai.
(8)
Kad „Huvepharma nv“ galėtų naudotis nuosavybės teisėmis, būtina atitinkamai pakeisti asmens, atsakingo už priedų išleidimą į apyvartą, pavardę (pavadinimą).
(9)
Todėl Reglamentus (EB) Nr. 2430/1999, (EB) Nr. 937/2001, (EB) Nr. 1852/2003 ir (EB) Nr. 1463/2004 reikėtų atitinkamai iš dalies pakeisti.
(10)
Reikėtų numatyti pereinamąjį laikotarpį, kurio metu būtų sunaudotos esančios atsargos.
(11)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2430/1999 I priede, 2-ame E 764 įrašo stulpelyje žodžiai „Hoechst Roussel Vet GmbH“ pakeičiami žodžiais „Huvepharma nv“.
2 straipsnis
Reglamento (EB) Nr. 937/2001 IV priede, 2-ame E 766 įrašo stulpelyje žodžiai „Intervet International bv“ pakeičiami žodžiais „Huvepharma nv“.
3 straipsnis
Reglamento (EB) Nr. 1852/2003 priede, 2-ame E 766 įrašo stulpelyje žodžiai „Intervet International bv“ pakeičiami žodžiais „Huvepharma nv“.
4 straipsnis
Reglamento (EB) Nr. 1463/2004 priede, 2-ame E 766 įrašo stulpelyje žodžiai „Intervet International bv“ pakeičiami žodžiais „Huvepharma nv“.
5 straipsnis
Esančias atsargas, atitinkančias iki šio reglamento įsigaliojimo taikomas nuostatas, galima pateikti į rinką ir naudoti iki 2006 m. liepos 31 d.
6 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 13 d.